Diari Oficial de la Generalitat Valenciana


Sumari del DOGV 8263, del 28-03-2018 (2018/2023)

RESOLUCIÓ de 30 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 108/13-AIA Elx.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8263

Data del DOGV
:   28-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2023


Data del document
:   30-01-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Elx
    * impacte ambiental

RESOLUCIÓ de 30 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 108/13-AIA Elx. [2018/2023]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 108/13-AIA Elx.  
  
  
«Declaració d'impacte ambiental  
Expedient: 108/3985-DIZ.  
Títol: Línia elèctrica 220 kV, D/C SE Santa Anna- SE Torrellano.  
Promotor: Red Eléctrica de España, SAU.  
Òrgan substantiu: Direcció General d'Energia, ATLINE/2011/80/03.  
  
Localització: terme municipal d'Elx (Alacant).  
  
Descripció del projecte  
Red Eléctrica de España, SAU (d'ara en avant, REE), promou el projecte de línia elèctrica a 220 kV, doble circuit, de connexió de les subestacions SE Santa Anna i SE Torrellano, al terme municipal d'Elx (Alacant). La construcció d'aquesta línia fa necessari, per a compatibilitzar la nova instal·lació amb les línies existents, la modificació de les línies a 220 kV Novelda-Salades, Sant Vicent-Salades (Torrellano) i el Palmerar-Salades (Torrellano).  
Aquesta instal·lació està inclosa en el document de planificació dels sectors d'electricitat i gas 2008-2016, aprovat en Consell de Ministres el dia 30 de maig de 2008. Es dissenya conjuntament la nova SE Santa Anna 440/220 kV, la seua alimentació en 400 kV des de la L/400 kV Rocamora-Beneixama i la connexió entre la SE Santa Anna i la SE Torrellano a 220 kV, amb la finalitat de mallat de la xarxa de transport. No obstant això, aquesta resolució només considera el projecte de la línia entre SE Santa Anna i SE Torrellano i les modificacions associades per a permetre la seua connexió.  
La línia elèctrica, de 220 kV i doble circuit, amb dos conductors per fase (dúplex), tindrà una longitud de 1.106 m. La capacitat de transport per circuit serà de 894 MVA. Consta de 7 suports constituïts per torres metàl·liques de gelosia, amb fonaments independents per cada pota. Dos dels suports, el T-5 i el T-6, estan dissenyats en quàdruple circuit, a fi d'instal·lar la línia Novelda-Salades en els 2 circuits restants. D'altra banda, es modifica el suport T-264 de la L/220 kV Sant Vicent-Salades (Torrellano) per a compatibilitzar ambdues infraestructures.  
  
L'execució del projecte requereix l'obertura d'accessos, excavació i formigonat dels fonaments del suport; retirada de terres i materials de l'obra civil; arreplega de material dels suports; armat i hissat de suports; tala d'arbres; arreplega dels conductors, cables de terra i cadenes d'aïlladors; estesa de conductors i cable de terra; regulat de la tensió i engrapat; eliminació de materials i rehabilitació de danys.  
  
  
Tramitació administrativa  
Amb data 23 d'octubre de 2008, va entrar la consulta procedent de la Direcció General de Qualitat i Avaluació Ambiental, del Ministeri competent en Medi Ambient (expedient 401/0571-SII), sobre el projecte d'instal·lació d'una SE a 400/220 kV denominada Nova Salades, de la línia d'entrada a aquesta ST des de la L/400 kV Beneixama-Rocamora i de la L/220 kV de ST Nova Salades a ST Salades. A l'incloure instal·lacions de tensió 400 kV, es va tramitar davant del ministeri competent l'esmentada consulta, com a òrgan competent per a determinar l'amplitud i el nivell de detall de l'estudi d'impacte ambiental. La consulta incloïa el document inicial del projecte. Es va contestar l'esmentada consulta per mitjà d'informe de 25 de novembre de 2008. Amb posterioritat, a causa de condicions tècniques, s'ha modificat la configuració d'aquestes instal·lacions i la seua denominació, per la qual cosa la L/220 kV ha passat a anomenar-se Santa Anna -Torrellano.  
Amb data 27 de setembre de 2013, s'ha rebut del Servei Territorial d'Energia d'Alacant, sol·licitud d'emissió de la declaració d'impacte ambiental del projecte, acompanyada de l'expedient corresponent, que consta de:  
- Projecte d'execució de la línia de transport d'energia elèctrica a 220 kV, SE Santa Anna-SE Torrellano, datat al gener de 2012.  
- Estudi d'impacte ambiental de la SE Santa Anna 400/220 kV, E/S en SE Santa Anna de la L/400 kV Beneixama-Rocamora i L/220 kV Santa Anna-Torrellano.  
- Document de síntesi.  
- Còpia dels informes i al·legacions rebuts en la fase d'informació pública (anuncis en el DOGV i BOP de 10 de juliol de 2013, i periòdic Información d'11.07.2013) i consultes.  
L'única al·legació rebuda es refereix a l'afectació a una propietat, a la qual s'oposa el propietari, sense caràcter ambiental. Entre els informes rebuts, cal destacar:  
- Informe favorable, als efectes patrimonials previstos en l'article 11 de la Llei 4/1998, d'11 de juny, emés per la directora general de patrimoni cultural amb data 21 de setembre de 2011. Assenyala que no hi ha afectació al patrimoni cultural en cap de les seues manifestacions.  
  
- La direcció general de salut pública remet informe tècnic sanitari, de la unitat de sanitat ambiental, de 18 de juliol de 2013, en el qual s'assenyala que l'actuació és compatible, sempre que s'adopten les mesures protectores i correctores proposades pel promotor per a evitar els riscos sobre la salut (pols, soroll, etc.).  
- De la Direcció General de Medi Natural. Informe de l'enginyer tècnic forestal de la demarcació de Crevillent, d'1 d'agost de 2013, que assenyala l'afectació a la forest d'utilitat pública Serra dels Colmenars i camí ramader assagador de Caraiala o dels Mollons de Bru, per la qual cosa es requereix l'autorització d'ocupació i concessió administrativa. Nota de règim intern del Servei de Gestió d'Espais Naturals Protegits, de 5 d'agost de 2013, que comunica que el projecte no afecta cap espai natural protegit. Informe del Servei de Vida Silvestre de 19 de juliol de 2013, que indica que l'actuació no es localitza en l'àmbit de microreserves de flora, reserves de fauna ni hàbitats protegits inclosos en l'annex IV del Decret 70/2009; que no s'identifiquen espècies protegides en l'àmbit de l'actuació; i no està en l'interior d'espais de la Xarxa Natura 2000.  
- Informe del Servei d'Ordenació del Territori, de 7 de novembre de 2013, que assenyala que el traçat de la línia està afectat per risc d'inundació de caràcter geomorfològic i es considera compatible, si compleix el que determina l'article 26.1 del PATRICOVA.  
  
- Informe del Servei d'Infraestructura Verda i Paisatge, de 4 de desembre de 2013, de caràcter favorable, sempre que s'adopten les condicions fixades en l'estudi d'integració paisatgística.  
Assenyalar que amb data 7 d'abril de 2014, la Secretaria d'Estat de Medi Ambient, va formular declaració d'impacte ambiental del projecte SE Santa Anna i L/400 kV de la subestació de Santa Anna a la línia Beneixama-Rocamora (Alacant).  
  
Afectacions legals  
El traçat de la línia està condicionat per les distàncies de seguretat establides en la reglamentació tècnica. En particular, l'àmbit travessat està afectat per les servituds associades a la carretera A-7 i a l'aeroport de l'Altet.  
La Instrucció de 13 de gener de 2012, de la Direcció General de Medi Natural, sobre camins ramaders, regula els encreuaments de camins ramaders i el procediment per a sol·licitar l'ocupació temporal d'aquests.  
La Instrucció d'11 de juny de 2012, de la Direcció General de Medi Natural, desplega la Llei 3/1993, forestal de la Comunitat Valenciana i el seu reglament, pel que fa a l'ocupació temporal de forest d'utilitat pública.  
En terreny forestal i el seu entorn, s'apliquen les prescripcions de seguretat establides en el Decret 7/2004, de 23 de gener. Respecte a la neteja de vegetació sota la línia, en terreny forestal, han de seguir-se els criteris del Decret 150/2010, de 24 de setembre.  
La gestió de residus queda regulada per la Llei 22/2011, de 28 de juliol, en la Llei 20/1986, de 14 de maig i en la Llei 10/2000, de 12 de desembre, així com el seu desplegament reglamentari. El Reial decret 9/2005, de 14 de gener, en l'annex I, enumera les activitats potencialment contaminants del sòl, entre les quals està la producció i distribució d'energia elèctrica.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
L'EIA, en coherència amb el que estableix la normativa en matèria d'impacte ambiental sobre la no fragmentació de projectes, aborda conjuntament els projectes de la SE Santa Anna, la E/S en la SE Santa Anna de la L 400/kV Sax-Rocamora i la L 220/kV SE Santa Anna-SE Torrellano, aquesta última objecte d'aquesta resolució. Per aquesta raó, s'ha delimitat un àmbit d'estudi extens, de més de 1.000 km², que comprén totalment o parcialment fins a 22 municipis de la província d'Alacant. No obstant això, la línia elèctrica a 220 kV Santa Anna-Torrellano afecta únicament el municipi d'Elx i en una longitud de només 1 km, per la qual cosa es pren en consideració en aquesta resolució únicament l'àmbit que rodeja al traçat.  
Es tracta d'una zona delimitada al nord per la Serra Llarga i al sud pel polígon industrial Parc Industrial d'Elx (Alacant). Està travessat per la carretera E-15/A-7 i la CV-86, ambdós amb molt de trànsit de turismes i camions al connectar els nuclis urbans d'Elx (a l'oest) i Alacant (a l'est). Es tracta d'un àmbit pla encara que esguitat de relleus muntanyosos en els quals es localitza la vegetació natural, generalment matoll mediterrani i pinedes de pi blanc. La resta del territori, significativament antropitzat, està ocupat per parcel·les agrícoles, algunes d'aquestes sense explotació. Es tracta d'una zona amb abundant presència d'edificació dispersa, i existeix a més la urbanització residencial Buenos Aires a l'oest de l'àmbit. D'altra banda, destaca l'afectació per servituds aeronàutiques de l'aeroport de l'Altet. Hi ha dos forests d'utilitat pública en l'àmbit d'estudi denominats Serra dels Colmenars (AL1033AL34) i Serra Llarga (AL1032AK108). Els enclavaments de major valor paisatgístic coincideixen amb el conjunt d'elevacions. En la zona s'ha identificat únicament el bé patrimonial paleontològic Fondet dels Pinyols (pròxim al límit est de l'àmbit). El camí ramader assagador dels Mollons de Bru travessa la zona en direcció est-oest. No es tracta d'un àmbit amb importància destacable per a la fauna. El grup faunístic més nombrós són les aus, que freqüenten les basses de reg de la zona. Cal destacar la presència d'oroneta de ribera, amb una de les colònies de cria més importants de la Comunitat Valenciana, que sol instal·lar-se en alguna parcel·la en obres dins del parc industrial d'Elx, excavant túnels en talussos i tallats arenosos. Aquesta espècie estableix els seus nius en la segona meitat del mes de març i a l'abril, i l'època de cria s'allarga fins a juliol. Cada any busquen una ubicació nova per a la colònia, i no es va detectar la seua presència l'any 2013. No hi ha espais naturals protegits en l'entorn del projecte.  
  
En aquest àmbit, no hi ha risc d'inundació, d'acord amb el PATRICOVA, donada l'escassa entitat de la xarxa d'hidrogràfica. No obstant això, d'acord amb l'informe emés en matèria d'inundabilitat, sí que hi ha risc d'inundació de caràcter geomorfològic. El risc natural de major rellevància és el d'erosió, especialment en les zones de més pendent (serres), a causa del clima, l'escassa coberta vegetal, el tipus de terreny i l'acció humana. En les zones de menor pendent, aquest risc és baix o molt baix. En determinades àrees també apareix un cert risc de lliscament. La vulnerabilitat d'aqüífers és mitjana o baixa.  
  
El traçat de la línia elèctrica, donada la proximitat de les subestacions a connectar, no admet alternatives significativament diferents. Es proposen dos traçats, un d'aquests de doble longitud que l'altre. La ST Torrellano constitueix una ampliació de la ST Salades, existent, resulta de major rellevància la justificació de la ubicació de la ST Santa Anna. Atés que és imprescindible donar suport a la ST Torrellano des de la xarxa de 400 kV i no resulta possible tècnicament situar el parc de 400 kV al costat d'aquesta, s'ha buscat una ubicació el més pròxima possible, ja que allunyar ambdues implicaria instal·lacions addicionals (un interruptor en el costat de 220 kV, noves subestacions o un nombre més gran de línies de connexió) i empitjoraria les condicions de seguretat i manteniment del conjunt. Així doncs, s'ha buscat una ubicació en un entorn màxim de 3 km, i finalment resulta triada una parcel·la al nord de la Serra dels Colmenars. Per aquesta raó, les alternatives proposades discorren per terreny pla agrícola, excepte en l'encreuament amb la Serra dels Colmenars. Ambdós creuen l'autovia A-7, un camí ramader, 2 canals de reg i s'endinsen en la servitud de l'aeroport de l'Altet. Finalment se selecciona la de menor longitud, més allunyada dels nuclis urbans i paral·lela a una altra línia existent. El suport A2 se situa en la part alta de la carena de la Serra dels Colmenars, per a aconseguir l'encreuament d'aquesta, i ocupa forest d'utilitat pública. A partir d'aquest suport, discorre per terrenys agrícoles de perfil pla. Cap suport afecta l'amplària legal del camí ramader assagador dels Mollons de Bru, que només es veu afectat pel vol. No es preveu afectació al patrimoni cultural.  
Aquest traçat no afecta espais protegits ni elements naturals d'interés i no es detecten espècies prioritàries que puguen veure's afectades pel projecte.  
L'execució del projecte comportarà moviments de terra, trasbals de maquinària, materials i treballadors. Donada l'escassa longitud de la línia, el caràcter pla de la zona (excepte l'encreuament amb la Serra dels Colmenars), la distància a nuclis urbans i a espais naturals i l'absència d'espècies d'interés, les afectacions associades (soroll, pols, trànsit, etc.) són poc rellevants. S'inclou en el projecte un estudi de gestió dels residus d'obra, d'acord amb la normativa en la matèria. S'avaluen els accessos necessaris per a l'execució del projecte. Únicament l'accés al suport A2 afecta terreny forestal i es realitza adaptant el tram nou (camp a través) a la cota del terreny, sense pendent acusada. S'incorporen mesures preventives per a evitar el risc d'incendi, la contaminació del sòl o de les aigües, la limitació dels danys a tercers, etc. Es realitzarà una supervisió ambiental de l'obra.  
  
En fase de funcionament, el pas del corrent implica una sèrie d'efectes d'escassa magnitud i poc significatius: l'emissió d'un so baix i de xicoteta intensitat, només apreciable als voltants de la línia i de major intensitat en condicions de boira o pluja; generació d'una quantitat insignificant d'ozó a causa de l'efecte corona que ionitza l'aire; generació de camps electromagnètics, inferiors als valors establits en la Recomanació del Consell de Ministres de Sanitat de la Unió Europea, de 12 de juliol (1999/519/CE), fixats en 5 kV/m per al camp elèctric i 100 T per al camp magnètic. S'estima (basant-se en mesuraments a línies anàlogues) en el punt més pròxim valors d'1 a 6 microtesles de camp magnètic i d'1 a 3 kV/m. El traçat es manté allunyat de les zones residencials. D'altra banda, l'existència de la línia comporta servituds associades. En el tram aeri la servitud és compatible amb els usos del sòl actuals (excepte la construcció sota la línia) pel que és possible el cultiu dels terrenys sota la línia. En els trams entre els suports 1 i 3 serà necessària la neteja de vegetació sota la línia, per haver-hi vegetació forestal.  
  
El desenvolupament del projecte contribueix notablement al mallat de la xarxa de transport i s'obté major fiabilitat i qualitat en el subministrament de la demanda.  
El programa de vigilància ambiental inclourà les mesures preventives i correctores contingudes en l'EIA, així com les derivades del procés d'avaluació d'impacte ambiental. Definirà el mode de seguiment de les actuacions i descriurà el tipus d'informes, la freqüència i el període d'emissió. Per a això, REE disposarà d'un supervisor ambiental de l'obra.  
  
Consideracions jurídiques  
El projecte de línia elèctrica s'ha sotmés al procediment d'avaluació d'impacte ambiental, d'acord amb l'epígraf 2.g de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5é. de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'execució de la línia de transport d'energia elèctrica a 220 kV SE Santa Anna-SE Torrellano (que comporta la modificació del suport T-264 de la L/220 kV Sant Vicent-Salades (Torrellano), el traçat de la qual discorre pel terme municipal d'Elx (Alacant), promogut per Red Eléctrica de España, SAU, sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en apartat segon.  
  
Segon  
Establir les condicions complementàries següents:  
1. Es tindrà en compte la presència en la zona pròxima al parc industrial d'Elx de l'oroneta de ribera. A aquest efecte, si es realitzen obres d'excavació entre la segona meitat de març i abril i es generen talussos arenosos, es vigilarà per a evitar que siguen colonitzats. En cas de detectar-se els seus nius i a fi d'evitar molèsties sobre la colònia en l'època de cria, haurà de coordinar-se a través del Servei Territorial de Medi Ambient (unitat competent en vida silvestre) el mode d'actuació.  
  
2. D'acord amb l'informe en matèria d'inundabilitat, els suports s'hauran de situar fora de les zones de fluxos preferents, zones més deprimides o llits relictes, de manera que les possibles avingudes de les zones ni afecten ni interrompen l'ús i la finalitat per a la qual es construeix la línia elèctrica, segons estableix el PATRICOVA en l'article 26.1.  
  
3. Durant les obres i tasques de manteniment, en els trams en què la línia queda pròxima a terreny forestal o sobre aquest, hauran d'adoptar-se les mesures de prevenció d'incendis establides en el Decret 7/2004, de 23 de gener.  
4. S'haurà d'obtindre permís d'ocupació de forest d'utilitat pública (suport A2) i en cas necessari comunicar l'encreuament de camí ramader (assagador dels Mollons de Bru) d'acord respectivament amb la instrucció d'11 de juny de 2012, de la Direcció General de Medi Natural, per a l'ocupació de forests d'utilitat pública i la instrucció de 13 de gener de 2012, de la Direcció General de Medi Natural, sobre camins ramaders.  
5. La neteja de vegetació forestal sota la línia es realitzarà d'acord amb el que estableix el Decret 150/2010, de 24 de setembre.  
6. Es procedirà a la correcta gestió dels residus generats, i queda prohibida la crema de restes vegetals. Es restauraran a les seues condicions inicials les àrees que s'hagen vist alterades per les obres.  
7. Les accions incloses en el programa de vigilància ambiental hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
8. Qualsevol modificació o ampliació del projecte presentat, haurà de ser comunicada a l'òrgan ambiental que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 26 de juny de 2014.- El director general d'Avaluació Ambiental i Territorial: Juan Giner Corell.»  
  
València, 30 de gener de 2018.- El director general de Medi Natural i d'Avaluació Ambiental: Antoni Marzo i Pastor.